Organiseerder vas ná 'aanranding' by strandbetoging | Maroela Media
Een van die organiseerders is oënskynlik in hegtenis geneem. (Skermgreep/Twitter)
'n Betoging op 'n strand by Vishoek in die Wes-Kaap het tot die inhegtenisneming van een van die organiseerders gelei nadat hy glo 'n gesigmasker van 'n verslaggewer probeer afruk het.
Craig Peiser, leier van WAM, oftewel We Are More, het glo Monique Mortlock, 'n verslaggewer van eNCA, se masker probeer afpluk.
Mortlock het in 'n onderhoud op die nuuskanaal gesê sy het Peiser genader met 'n versoek om 'n onderhoud met hom te doen. Volgens haar het hy gesê dat hy haar nie kan hoor nie omdat sy 'n masker dra. Sy wou egter nie die masker verwyder nie en het gesê dit is nie nodig dat hulle die onderhoud doen nie.
"Hy het my masker van my gesig afgetrek en dit laat terugruk sodat dit my weer in die gesig getref het. Ek het vir hom gesê dit is aanranding. Hy het my daarna gevloek en dit het in 'n bietjie van 'n skreeuery ontaard," het sy gesê.
Volgens Mortlock is sy fisiek ongedeerd. Sy het wel 'n saak teen Peiser aanhangig gemaak.
Mortlock verduidelik hoe die masker van haar gesig afgepluk is. (Skermgreep: eNCA)
Mortlock het ook gesê talle betogers het aanvanklik maskers gedra, maar al hoe meer mense het dit verwyder namate die verrigtinge gevorder het.
Die organisasie Woke Nation en sy geaffilieerde organisasies het Peiser se gedrag veroordeel en dit benadruk dat sy optrede indruis teen die beginsel wat hulle voorstaan en 'n stok in die wiel steek van dit wat hulle met die betogings wil bereik.
"Ons was nie bewus van die voorval nie omdat ons net daar was om raad te gee en Craig en die WAM-lede te ondersteun. Hoewel ons sy optrede veroordeel, steun ons sy stryd en dié van die talle goeie mense by WAM – en ons sal voortgaan om dit te doen."
Die organisasie sê hy wag nog vir duidelikheid oor wat tot die voorval aanleiding gegee het.
"Tot dan wil ons gesamentlik vir Monique van eNCA opreg verskoning vra. Sy was professioneel en vriendelik."
Kol. Andrè Traut, polisiewoordvoerder, het bevestig dat 'n man vanoggend omstreeks 09:45 op aanklagte van aanranding en crimen injuria op die strand by Vishoek in hegtenis geneem is na 'n voorval tussen hom en 'n 29-jarige verslaggewer.
"Die omstandighede rondom die voorval word ondersoek."
Die man sal na verwagting later in die Simonstad-landdroshof verskyn.
Daar was verlede naweek ook verskeie betogings op verskillende strande in 'n poging om druk op die regering te plaas om openbare ruimtes te heropen. Die meeste strande is tydelik weens die afsonderingsmaatreëls gesluit. Dit is Dinsdag heropen nadat die regulasies verslap is.
eNCA reporter @MoniqueMortlock was assaulted by a protestor from a group called 'We Are More', earlier this morning. Monique shared a firsthand account of what happened with Duduzile Ramela. #DStv403 pic.twitter.com/vhdt9jlDvC
— eNCA (@eNCA) February 6, 2021
Vlieëniers vaar uit oor hul 'sondebok' by SAL gemaak word
Hy is wit; sy is nie wit nie. GROOT fout. Ek wens wit mense wil hulle net eenkant hou en by reëls en wette hou, al is dit onaangename reëls en wette. Môre oormôre tree die reeds anti-wit ANC-regering radikaal onderdrukkend teenoor ALLE wit mense OP, maar dan is dit eintlik net oor 'n klein minderheid wit mense verkeerd en voorbarig opgetree het. Vergeet nou eers van "regte" en "die demokratiese grondwet". Ons is skaars 8% van die SA bevolking. Radikale onderdrukking teen ons is eintlik baie maklik. Hou eerder by simpel reëls en tel julle seëninge. Dinge kon BAIE… Lees meer »